Covid-19: Wiele kom af in Oos-KaapDie motorfietsambulanse wat die Oos-Kaap wil gebruik. (Foto: Dr. Zweli Mkhize/Twitter) Die Oos-Kaapse regering se wiele wikkel nou stelselmatig los te midde van oplaaiende druk weens die koronavirus en die afsonderingstydperk. Hoewel die provinsie se koronavirus-infeksiesyfer aan die begin van die pandemie baie laag was en daar dus vir die provinsiale regering in Bisho baie tyd was om gereed te maak vir die infeksiekruin is bitter min doeltreffende voorbereiding getref. Die Oos-Kaapse regering het eerder in daardie vroeë dae daarin uitgeblink om leedvermakerig na die hoër infeksiesyfer van die Wes-Kaap te verwys, die Oos-Kaapse virusgevalle aan die Wes-Kaap toe te skryf (glo taxi’s met siek mense wat die Wes-Kaap kwansuis met duistere bedoelings die Oos-Kaap sou instuur) en absurde planne te maak. Laasgenoemde sluit klaarblyklik in om teen miljoene rande bromponies met syspanne aan te skaf en dan matrassies op die syspanne te monteer sodat dit glo as klein ambulanse op die Oos-Kaap se voos paaie gebruik moes word – tot die een of ander tenderpreneur se finansiële voordeel, uiteraard. Toe die virus sy tande by die Oos-Kaap inslaan, het die provinsiale gesondheidstelsel spoedig soos ŉ kaartehuis inmekaargetuimel. Van die bromponie-ambulanse het natuurlik dadels gekom. Boonop is ŉ klomp koronavirus-toetse langs die N2 by Mdantsane tussen Oos-Londen en King William’s Town gevind waar dit bloot – onverrigter sake – in die veld weggegooi is. ŉ Drawwer het daarop afgekom. Stakings deur verpleegsters het ŉ alledaagse gebeurtenis geword namate dit geblyk het die provinsie het die omvattende voorbereidingstyd waaroor beskik is, beslis nie gebruik om hospitale in gereedheid te bring of mediese beskermende drag aan te koop nie. Oos-Kaapse LUR vir gesondheid, Sindiswa Gomba. (Foto: Michael Pinyana) Nie ŉ enkele veldhospitaal is deur die provinsiale regering opgerig nie. Die enigste veldhospitaal in die Oos-Kaap is deur Volkswagen opgerig, naby Uitenhage. Verhale oor korrupsie en wanbesteding van geld wat dodelike siek mense moes help, is algemeen. Dit het internasionale televisiespanne genoop om ondersoek in te stel, en afgryslike beelde van vieslike hospitale lewer bewys van die laagtepunt-gevegte tussen lydende pasiënte vir suurstoftenks waarvan die provinsiale regering te min voorsien het. Die nasionale regering het ŉ taakspan na die Oos-Kaap gestuur om te kyk of dit sensasionele propaganda was. Akademici, medici en ŉ raadgewer van die minister van gesondheid, dr. Zweli Mkhize, is daarheen en die bevinding was verdoemend: dis erger as wat die oorsese joernaliste gesê het. Intussen het die Oos-Kaapse syfer (vir die mate waartoe dit akkuraat eerder as ŉ ondertelling is) die hoogte ingeskiet, en die provinsie se pandemie is nou die derde ergste, ná Gauteng en die afplattende Wes-Kaap. Die Oos-Kaapse premier, Oscar Mabuyane, het die weermag om mediese hulp genader. Intussen het korrupsie van allerlei aard sy kop uitgesteek – van Oos-Kaapse kwarantynplekke tot Oos-Kaapse tenders. Die Oos-Kaapse regering se amptelike reaksie? Ander provinsies is erger, en korrupte amptenare moet nie nou gestraf word nie, want dit kan die korruptes se stresvlakke laat styg en hulle meer vatbaar maak vir die koronavirus. Wat, so glo die Oos-Kaapse regering, ŉ baie slegte ding sal wees.